Op mod 150 på sort arbejde

James er en af de 94 såkaldte ’stagehands’, der hjalp til med at pakke lastbiler ud og sætte scenen op i Parken til Justin Bieber-showet i oktober 2016, som ICO Concerts, en af Nordens største koncertarrangører, stod bag. Da scenen skulle tages ned og pakkes sammen, var der 146 stagehands på arbejde.

James er anonym, fordi han sammen med en anden stagehand agerede muldvarp for at dokumentere den lyssky forretning, der bliver afdækket i ’Afsløret – De sorte koncerter’ på DR1 i aften. James er ikke muldvarpens rigtige navn.

DR har efter Justin Bieber-koncerten fået bekræftet den sorte aflønning med nye skjulte optagelser før, under og efter en Bryan Adams-koncert i Forum i februar 2017.

DR satte to fotografer ind som muldvarpe. De blev hyret ind som stagehands og modtog også løn i form af kontanter i hvide kuverter, der blev udleveret på et brunt værtshus i København.

Ifølge DR’s oplysninger er det ikke unormalt, at der til de helt store koncerter som eksempelvis den med Justin Bieber er op mod 150 personer ansat til at pakke ud, sætte op, tage ned og pakke sammen. Et arbejde over tre dage.

Der er noget galt med branchen og alle de sorte penge, der forsvinder steder hen, hvor de ikke skal forsvinde hen. Anonym kilde, der tidligere har tjent sorte penge på arbejde som stagehand ved ICO Concerts-arrangementer

Noget galt med branchen

Om de alle sammen bliver lønnet på samme sorte måde som ’James’ og de tre andre muldvarpe, kan DR ikke dokumentere.

Men en kilde, der i længere tid har arbejdet ved ICO Concerts-arrangementer, siger, at han ikke har oplevet hvid aflønning som stagehand.

- Alt hos ICO er sort.

Kilden har selv tjent en del sorte penge på sit stagehand-arbejde. Han ønsker at være anonym, blandt andet på grund af sin egen sikkerhed.

Han vælger alligevel at stå frem.

- Der er noget galt med branchen og alle de sorte penge, der forsvinder steder hen, hvor de ikke skal forsvinde hen. Det ødelægger meget for de etablerede firmaer i branchen, siger han.

DR har kigget nærmere på underleverandører, der også leverer arbejdskraft til arrangementer, som ikke er arrangeret af ICO Concerts, og hvor alt tyder på, at arbejdet foregår efter bogen.